(Грушавы: ) "Калі гаварыць пра сустрэчу ў Брулі, мне падаецца, што менавіта гэты накірунак разьвіцьця падзеяў у галіне дэмакратызацыі, у першую чаргу, сьвядомасьці, псыхалёгіі беларускага грамадзтва, найменш залежыць ад прынцыповых перашкодаў, якія ставяць беларускія ўлады. Я магу даць стоадсоткавы прагноз, што беларускі ўрад не пагодзіцца на захаваньне ранейшага мандату місіі АБСЭ і зробіць усё, каб больш не было перашкоды ў выглядзе гэтае групы з тым, каб пачаць нейкія двухбаковыя перамовы на дыпляматычным узроўні, узроўні галіновых структураў - у сфэрах адукацыі, культуры, экалёгіі і гэтак далей. Магу нават меркаваць, што ўжо ёсьць сыгналы зь некаторых эўрапейскіх краінаў, што яны гатовыя перайсьці на такі ўзровень стасункаў з Беларусьсю. Гэта зусім ня будзе азначаць прызнаньня таго, што адбылося ў 96-м годзе, гэта ня будзе азначаць далучэньня беларускага парлямэнту да агульнаэўрапейскіх парлямэнцкіх структураў, аднак двухбаковыя працэсы могуць пайсці. З майго гледзішча, з боку Эўропы было б прынцыпова важна падтрымаць тыя праграмы, да якіх маглі б далучыцца тысячы і тысячы грамадзянаў Беларусі. Вось гэтая праца нават ва ўмовах недэмакратычнага, аўтарытарнага рэжыму Беларусі можа даць добрыя вынікі".